### Beslutningstema

I denne sag besluttes, om [adresse] Toftlund skal udbydes til salg, under hvilke vilkår og til hvilken mindstepris.

### Historik

Kommunalbestyrelsen besluttede den 28. oktober 2021 at købe landbrugsejendommen [adresse] Toftlund med tilhørende jorder. Baggrunden for beslutningen var, at en del af ejendommen ligger inden for udviklingsplanen og den fremtidige dispositionsplan for [adresse]. Udkastet til dispositionsplan er udarbejdet af Plan og Byggeri, og er en opdatering af Skaarups & Jespersens Bymodel for Toftlund, juni 1979.

Tønder Kommune købte med overtagelse 1. december 2021 landbrugsejendommen [adresse] Toftlund med tilhørende jorder (matr. 1899 og 50 Toftlund) for 4,85 mio. kr.

### Sagsfremstilling

[adresse] 5 Toftlund (matr. 1899 og 50 Toftlund), som omfatter et areal på ca. 335.834 m² (heraf 854 m² vej) øst for Toftlund, består af jorder, ridehal med tilhørende udefaciliteter og stuehus på 166 m² med tilhørende småbygninger på samlet 266 m².

Jorden inden for dispositionsplanen matr. 1899 er 24,4 ha er interessant som byudviklingsjord, mens matr. 50 er interessant som potentiel erstatningsjord for yderligere opkøb inden for planområdet.

Kommuner må kun midlertidigt udleje boligareal til private, hvorfor det er i kommunens interesse at sælge stuehuset med tilhørende småbygninger. Ridehallen forbliver udlejet til sportsrideklubben.

Det foreslås at sælge stuehus med tilhørende småbygning, grusvej langs stuehuset og jorden bag stuehuset ca. 15.400 m² - se kortbilag.

Stuehuset har i den byggetekniske rapport 16 K1'er, 15 K2'er og 6 K3'er. Rapporten konkluderer, at hovedindtrykket af boligen er - bygningens alder taget i betragtning - at denne fremstår i mindre god stand. Jf. rapporten må der påregnes flere større reparationer samt mere gennemgribende vedligeholdelsesarbejder, før normal vedligeholdelse kan påregnes.

Forvaltningen har indhentet 2 vurderinger på ejendommen: Mikkelsens Ejendomskontor har vurderet den til 725.000 kr. og EDC til 650.000 kr. Desuden er stuehuset i købsaftalen værdiansat til 500.000 kr. af den samlede købspris på 4,85 mio.

Det er forvaltningens vurdering, at ejendommen ud fra den byggetekniske rapport kræver en større renovering. Ved at udbyde ejendommen uden mindstepris når man bredt ud til potentielle købere. Det er forvaltningens vurdering, at flere forventeligt vil byde på ejendommen, og dette efterfølgende kan være grundlag for, at ejendommen sælges til markedsprisen. Derfor foreslås at udbyde ejendommen til salg i offentligt udbud uden mindstepris.

Selvom ejendommen udbydes til salg uden mindstepris, skal kommunen jf. udbudsbekendtgørelsen sælge ejendommen til markedsprisen. Eventuelle bud behandles efter udbudsperioden i både Økonomiudvalget og Kommunalbestyrelsen.

Forvaltningen foreslår samtidig, at hvis højeste bud lyder på minimum laveste vurdering (650.000 kr.), så bemyndiges Borgmesteren til at godkende buddet uden godkendelse i Kommunalbestyrelsen, og at der alene orienteres efterfølgende.

Udbudsperioden foreslås at være 4 uger.

Er ejendommen ikke solgt 1 år efter den er udbudt, foreslås det, at ejendommen nedrives, og arealet omlægges til landbrugsjord.

### Økonomi

Det forventes, at nuværende lejeindtægt på 5.000 kr. pr. måned for stuehuset dækker evt. nødvendig vedligeholdelse i salgsperioden. Indtægten for salget kendes først efter indkomne bud og godkendelse af disse.

Udgifter ved nedrivning og omlægning til landbrugsjord anslås at udgøre 270.000 kr.

### Lovgrundlag

Udbudsbekendtgørelsen, Styrelseslovens § 31.

### Direktøren for Teknik, Klima og Beskæftigelse indstiller,

at [adresse] Toftlund udbydes offentligt til salg uden mindstepris i 4 uger,

at Borgmesteren bemyndiges til at godkende et salg med en mindstepris på minimum 650.000 kr.,

at ejendommen nedrives, hvis den ikke er solgt 1 år efter udbud, og

at indstillingen videresendes til Kommunalbestyrelsen.

Beslutning fra Økonomiudvalget, 24. marts 2022, pkt. 27:

Indstillingen anbefales.

### Beslutning

Indstillingen godkendt.